Richard Chancellor
Store norske leksikon,Geografi,Oppdagelsesreiser,Polare ekspedisjoner og oppdagere
Richard Chancellor var en engelsk sjøfarer. Hans reise i 1553 ledet til opprettelsen av det engelske selskapet The Muscovy Company og åpningen av handel mellom England og Russland.
Tidlig liv De få detaljene om Chancellors tidlige liv finnes hovedsakelig i publikasjonen The Principal Navigations, Voiages, Traffiques and Discoueries of the English Nation, Bd I fra 1599. Der har Richard Hakluyt samlet beretninger og rapporter angående tidlige reiser fra England til fjernere land. Her står det at Chancellor ble oppfostret av Henry Sidney, som var en kamerat av prins Edward, senere kong Edward VI. Sidney ble Lord Deputy av Irland i 1565. Det skal ha vært Sidney som anbefalte Chancellor til handelsmennene som finansierte reisen i 1553. På denne tiden skal Chancellor ha hatt to små sønner. Chancellor fikk erfaring i navigasjon blant annet på en reise i 1550 til Middelhavet med kaptein Roger Bodenham på barken Aucher. I desember 1551 ble The Company of Merchant Adventurers dannet, og i 1555 fikk selskapet kongelig charter og endret navnet til The Muscovy Company. Oppdagelsesreisende Sebastiano Caboto ble hovedrådgiver for selskapet, og Chancellor ble en av de tolv rådgiverne. Han fikk derved god anledning til å lære mer om navigasjon og reiser til fjerne land av en ekspert. Planer ble lagt for en større reise nordøstover for oppdagelser og handelsforbindelser. Reisen til Russland i 1553−1554 Ekspedisjonen ble ledet av Sir Hugh Willoughby med skipet Bona Esperanza. I tillegg var Richard Chancellor nestkommanderende med Edward Bonaventure, og et tredje skip var også med, Bona Confidentia, med kaptein Cornelius Durfoorth. Ekspedisjonen dro fra London 10. mai 1553. Hovedmålet var å finne en vei til det rike handelsområdet kalt Cathay (nå Kina). Skipene hadde forsyninger for 18 måneder, men det viste seg kort etter starten at en del var fordervet og at vinfatene lakk. Ekspedisjonen tilbrakte de to siste ukene i juli i nærheten av Lofoten. En storm tidlig i august delte flåten, og Chancellor så ikke de to andre skipene igjen. De to eneste navigasjonskyndige på ekspedisjonen var Chancellor og hans skipsfører Stephen Borough, men Willoughby dro allikevel videre østover med de to skipene nesten til Novaja Semlja. Der snudde de og startet hjemover, men måtte lande på Kola-kysten øst for Murmansk fordi Bona Confidentia var blitt lekk. Alle de cirka 66 mennene døde under overvintringen der. Chancellor ventet i syv dager i Vardø før han bestemte seg for å fortsette med den opprinnelige planen. Han seilte videre til Kvitsjøen, og skipet overvintret i munningen av Severnaja Dvina (Nordre Dvinaelven), nær der byen Arkhangelsk er i dag. Der traff Chancellor den lokale guvernøren, og han ble invitert til å reise landeveien til Moskva for å møte tsar Ivan IV. Tsaren ga ham tillatelse til å åpne handel med landet, og Chancellor returnerte til sitt skip våren 1554 og seilte tilbake til England. Han er kreditert med «oppdagelsen» av den arktiske ruten til Russland gjennom Kvitsjøen. Chancellors interessante beretning om reisen inkluderte en lang og detaljert beskrivelse av landet Russland, som var lite kjent fra før. Den ble offentliggjort i Hakluyts Principal Navigations, og den førte som nevnt til opprettelsen av The Muscovy Company. Reisen til Russland i 1555−1556 Sommeren 1555 ble Chancellor sendt av Muscovy Company på en ny ferd til Kvitsjøen og Moskva. Sammen med andre fra selskapet ble han igjen mottatt av tsaren, og selskapet fikk nye handelsprivilegier. Skipet Edward Bonaventure returnerte til England før vinteren sammen med skipet Philip and Mary som hadde gjort handel i Vardø i mellomtiden. Chancellor og selskapets menn ble igjen og overvintret i Russland. I mellomtiden var skipene og restene av Willoughbys ekspedisjon fra året før blitt funnet. Da Edward Bonaventure returnerte i 1556 for blant annet å hente Chancellor, ble også Willoughbys to skip tatt med tilbake til England. Osep Nepea, den første ambassadør fra Russland til England, ble også med sammen med sin kone, og skipene til sammen hadde med mange andre russiske passasjerer og store verdier i handelsvarer. Reisen ble en katastrofe. I dårlig vær havarerte Bona Confidentia og gikk ned ved Norges kyst og Bona Esperanza forsvant. Edward Bonaventure havarerte 10. november utenfor Pitsligo på kysten av Aberdeenshire i Skottland. Chancellor sørget for at ambassadøren ble reddet, men han selv og mange andre omkom. Det var bare Philip and Mary som kom seg helt hjem. Les mer i Store norske leksikon Nordøstpassasjen Litteratur Holland, Clive ((1994): Arctic Exploration and Development c. 500 b.c. to 1915, isbn 0-8240-7648-6 Ekstern lenke https://collections.dartmouth.edu/arctica-beta/html/EA15-16.html